มันนี่ทูเดย์
คลังไม่กั๊กขายหุ้นทหารไทย
17 เม.ย. 2556

คลังไม่กั๊กขายหุ้นทหารไทย
นางเสาวนีย์ กมลบุตร ประธานกรรมการ ธนาคารทหารไทย กล่าวว่า ขณะนี้มีผู้ถือหุ้นหลายรายสนใจจะซื้อหุ้นธนาคารทหารไทยจากกระทรวงการคลัง แต่ทางกระทรวงการคลังซึ่งเป็นผู้ถือหุ้นใหญ่ 1 ใน 3 ของธนาคาร ได้มีการบอกกล่าวกับผู้ที่สนใจว่าต้องการให้คุยกับกลุ่มไอเอ็นจีจากเนเธอร์แลนด์ ซึ่งเป็นพันธมิตรรายใหญ่ของธนาคารเสียก่อน หากเจรจากับไอเอ็นจีแล้วตกลงกันได้ กระทรวงการคลังไม่มีปัญหาที่จะขายหุ้นให้ เพราะไม่ต้องการให้เกิดปัญหาความขัดแย้งกันระหว่างผู้ถือหุ้น 
แบงก์กรุงศรีชวนฟังลงทุนแบบ แมรี บัฟเฟตต์
ธนาคารกรุงศรีอยุธยาและตลาดหลักทรัพย์แห่งประเทศไทย จัดบรรยายพิเศษ “Exploring Buffettology Secret with Mary Buffett” โดย แมรี บัฟเฟตต์ นักเขียนหนังสือติดอันดับขายดีที่สุดทั่วโลก และนักพูดเกี่ยวกับวิธีการลงทุนของ วอร์เรน บัฟเฟตต์ 
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝาก การลงทุน ประกันภัย และธนบดี ธนาคารกรุงศรีอยุธยา กล่าวว่า ปัจจุบันการลงทุนมีความหลากหลาย และมีการพัฒนาอย่างต่อเนื่อง ลูกค้ามีทางเลือกที่จะลงทุนมากขึ้น นอกเหนือจากการฝากเงินเพียงช่องทางเดียว ซึ่งขณะนี้เริ่มเห็นได้ว่าลูกค้ามีการกระจายเงินฝากไปลงทุนในสินทรัพย์อื่น เช่น ตราสารทุน หุ้น ประกันชีวิต และกองทุนรวม 
ซิตี้แบงก์ลดกระดาษเพิ่มผู้ใช้ eStatement
นายธิติพร ธรรมาภิมุขกุล eBusiness Head ธนาคารซิตี้แบงก์ กล่าวว่า ปีนี้ธนาคารยังคงรณรงค์การลดใช้ใบแจ้งหนี้ในรูปแบบกระดาษ โดยเปลี่ยนเป็น eStatement ซึ่งได้ทำต่อเนื่องมา 3 ปี ขณะนี้ลูกค้าที่ใช้บริการ eStatement ของธนาคาร สามารถช่วยลดปริมาณการใช้กระดาษได้มากถึง 825 ล้านแผ่น หรือเทียบเท่ากับต้นไม้ 1.24 แสนต้น
ปัจจุบันพฤติกรรมของผู้บริโภคเปลี่ยนแปลงไปสู่การรับข่าวสารและบริการผ่านช่องทางออนไลน์ต่างๆ มากขึ้น ตามแนวโน้มจำนวนผู้ใช้อินเทอร์เน็ตและสมาร์ตโฟนที่เพิ่มขึ้นอย่างต่อเนื่อง ธนาคารจึงให้ความสำคัญในเรื่องนี้ควบคู่ไปกับการดำเนินนโยบายของซิตี้กรุ๊ป ที่มุ่งเน้นการรณรงค์ให้ลดการใช้กระดาษเพื่อรักษาสิ่งแวดล้อม